Karen Jespersen (V), 2008-12-11:
Prostitution er jo et af de alvorlige sociale problemer i Danmark, og det er også den måde, regeringen anskuer prostitution på.
Det er også det, der er grundlaget for den indsats, der bliver ydet.
Det er selvfølgelig vigtigt, at det også bliver en helhedsorienteret indsats, hvor man ser på, hvilke muligheder der er for at komme videre i tilværelsen som et alternativ til prostitution.
Det kan man jo sige også er den overordnede vinkel, der er på det beslutningsforslag fra Enhedslisten, vi behandler her.
Men det er altså en meget, meget bred tilgang, der er til emnet, som regeringen ikke kan støtte, bl.a. fordi vi er uenige i en række af de mange konkrete punkter, der bliver nævnt.
Hvis man lige i stikord skal nævne dem fra en ende af eller i hvert fald nogle af dem, kan man bl.a. nævne et forslag om bedre seksualundervisning.
Her er det min vurdering, at det i dag indgår i tilstrækkelig grad i folkeskolens undervisning, og det er jo så heller ikke mit ansvarsområde, så jeg skulle sige, at det er regeringens vurdering.
Der er forslag om at oprette flere sexologiske klinikker, og bag det skulle ligge en forestilling om, at prostitution i vidt omfang også var forbundet med seksuelle forstyrrelser.
Der er et forslag til at gennemføre en kampagne, og til det kan jeg sige, at det mig bekendt er sådan, at Danmarks Radio sammen med Servicestyrelsen er i gang med at planlægge en større oplysningskampagne.
Der er også blandt unge initiativer i gang for at få dem til at forstå konsekvenserne af køb og salg af seksuelle ydelser.
Der er et meget bredt forslag om at hæve de sociale ydelser for at forebygge prostitution.
Her kan man jo meget nemt havne i den situation, at det faktisk bedre kan betale sig at være på overførselsindkomst end at tage et arbejde, og det er jo nærmest at gå fra den ene grøft til den anden, hvor man så også havner i den situation, at man får sværere ved at komme væk fra en social ydelse.
Der er forslag om mere fleksible uddannelsespladser, og her er der jo faktisk allerede taget initiativ til at lave mere trindelte uddannelser.
Der er et forslag om at hæve SU, men det er jo ikke meningen med SU, at det skal være en ydelse, man slet og ret kan leve af, som der står i forslaget.
Der er et forslag om lægeordineret heroin, og det er der jo taget hul på, og om en mere helhedsorienteret indsats, hvilket jeg skal vende tilbage til, for det har noget at gøre med den handlingsplan, som regeringen har sat i værk under overskriften »Et andet liv«.
Det foreslås at fritage prostituerede for lovgivningen om socialt bedrageri.
Jeg mener, det er et skråplan, hvis man siger, at prostituerede ligesom på alle måder skal have en særstilling.
Det gælder også, når vi ser på sådan noget som arbejdsskadeerstatning og revaliderings- og forrevalideringsydelse.
Her kan man sige, at man hele tiden også skal se det i relation til, hvordan andre borgere er stillet.
Der foreslås også en markant indsats mod menneskehandel.
Det er jeg enig i, og det synes jeg faktisk også sker.
Så man kan sige, at en del af de punkter, der er med i forslaget, er der taget hul på, og til andre punkter kan man sige at der også er en række andre grunde end dem, der handler om prostitution.
Man kan sige, at der er en lang række problemer forbundet med at ændre hele ydelsessystemet.
Det er jo et bredt flertal, der står bag handlingsplanen »Et andet liv«, i hvilken hele grundtanken er, at der skal være en tæt kontakt til hver enkelt prostitueret og til de massageklinikker og andre steder, hvor prostitution udøves.
Den direkte kontakt til den prostituerede skal fungere som en slags støtte og rådgivning til, hvordan man bruger de tilbud, der er i samfundet, til at komme ud af prostitutionen, og det er der faktisk en vis succes med.
Med den vil vi få et godt afsæt for at diskutere den handlingsplan, som et bredt flertal står bag, og se, om det er den rigtige indsats, der gøres, eller der er steder, hvor der skal justeres.